Die lewe | Maryke van Rensburg
Category Die lewe
Hoe ek jou ma ontmoet het …
Nou die dag kuier my Pa 'n bietjie hier nadat hy by sy vriend van 66 jaar ('n totale leeftyd) in die hospitaal gaan kuier het. Ons het ge 'di'tjies en da'tjies' en skielik – so uit die bloute – vertel hy die storie van hoe hy my Ma ontmoet het en so gaan dit …
Jy weet, na die oorlog – met my Ma wat in die konsentrasiekamp was, het ons die Engelse en alles waarvoor hulle gestaan het, gehaat. As jy daardie tyd vir my sou sê dat ek met 'n Engelse vrou sou trou, sou ek baie ontsteld en kwaad gewees het, dit was net nie gedoen nie. Maar die Here het ander planne gehad, Hy het gesê, laat ek vir Frik 'n goeie Engelse vrou gee.
Haar pa was 'n skool inspekteur en hy en sy familie was daar om vir jou Ma se broer te kuier. Ek en jou Ma se broer was vriende en het by dieselfde skool skoolgehou. Die dag moes ek 'n belangrike boodskap vir haar broer vat en die hele ent pad probeer ek my 'is's en are's' bymekaar kry en ek werk uit wat ek gaan sê. Ek was 'n stoere Afrikaner en kon amper geen Engels praat nie en ek was baie op my senuwees. Maar eindelik klop ek aan die deur en jou Ma maak oop. Ek het die boodskap na die beste van my vermoë oorgedra en weer die pad huistoe gevat.
Jou Ma vertel jare later dat sy dadelik – toe ek wegry – na haar Ma toe gegaan en vir haar gesê, "I've just met the man I am going to marry."
Jy weet … ek het daardie dag gesneuwel en ek het dit nie eers geweet nie!
My Ma was ook nie werklik Afrikaans magtig nie en ek onthou so 'n storie oor "Dankie vir die heerlike aambeie en room." opmerking na 'n ete by vriende . Maar sy het Afrikaans geleer en kon dit later baie goed praat.
My Pa het ook Engels magtig geraak en kon dit later soos 'n propperse Engelsman praat.
Ek is bly hulle is my ouers!
By pienkpantoffels • Posted in Algemeen,Die lewe,Ek dink dis Liefde?	• Tagged Hoe ek jou ma ontmoet het
Ja, gister was my verjaarsdag en ek is op 47 steeds soos 'n kind oor die dag. Dit is alles my ma skuld (bless her soul). Ek onthou dat my liewe moeder geweier het dat net die verjaarsdagmaaitjie 'n persent kry. Ek weet nie of dit so was met die broers nie, maar met ons sussies … wanneer een sussie verjaar het, het die die ander twee sussies ook 'n persentjie gekry. Weliswaar nie so groot en nice soos die verjaarsdagsussie nie, maar 'n persent bly 'n persent!
Ek en my oudste suster verskil 'n skamele 7 maande (en vir die wat dink dit is onmoontlik – glo my dit is – maar dis 'n storie vir 'n ander dag) en omdat my verjaarsdag in die yskoue maand van Julie val, het ons maar gewoonlik 'n gesamentlike partytjie gehou op ousus se verjaarsdag. Daai tyd was daar nie goed soos 'Party Planners' nie. Ons het self al die goedjies gemaak. My gunsteling? Marie Beskuitjies met so sjokolade mengsel op met 3 smarties. Daai skinkbord met die Marie Beskuitjies het ek dan ook die dag met die partytjie streng onder bewaring gehou en gesorg dat elkeen net een koekie vat – te bang ek kry dalk nie een nie!
Maar terug na "Toe tref dit my!"
Gister toe ek wakker word tref dit my dat ek oor drie jaar 50 jaar oud sal wees! Die halfeu merk wink vir my! Dit het my 'n bietjie 'sad' gemaak – want toe ons kinders was, het ons gedink dat 50 jaar stokoud, oor die muur en een voet op 'n piesangskil is!
Maar gisteraand – toe my broer my bel – en ek my lot by hom bekla, toe sê hy vir my dat ek nog 'n 'spring chicken' is en dat ek nie nou 'sad' moet wees nie. Hy reken, mens besef eers op 50 dat mens moet begin leef en dat mens eers dan eintlik wakker skrik …
So almal wat voor die halfeu merk is … geniet dit meer want jy is nog 'n 'spring chicken' en voel geseënd vir die jare voor jy die groot 50 tref!
Dit voel soos gister wat hy as pap babatjie in my arms gelê het! Maar vandag is hy yslik groot, 'n volwassene op die drempel van die grootste gebeurtenis in sy lewe!
Toe hy die dag uit die huis getrek het, het ek vir hom hierdie gediggie geskryf en steeds bly dit van toepassing!
Wens ek kon jou hand vat
En jou paaie vir jou loop.
Wens ek kon jou drome sien
En dit alles vir jou koop.
Wens ek kon al die einas
Van jou lewe wegstroop.
Maar ek kan net op 'n afstand
Met my raad jou probeer lei.
Met liefdevolle moederswoorde
Die angste vir jou bestry.
Met uitgestrekte hande
Jou optel as jy gly.
'n Groot geskenk uit Vadershand
Om op te pas en te leen.
'n Kind aan my toevertrou
Vir liefde, leiding en steun.
My kind, my kleinood, my hart se punt
Mag, altyd, vrede en vreugde op jou reën.
Ek is natuurlik mal oof my aanstaande skoondogter en sien uit na nog baie kuiertjies. Sy is 'n absolute juweel uit God se hand en ek is so bly Tjaart het haar ontdek. Ek is diep dankbaar dat hulle goed is vir mekaar en ek wens hulle net die beste in alles toe ….
Ek het gisteraand so lekker geslaap toe ek begin droom het van 'n reusagtige groot tjoklit cupcake!
Die cupcake was perfek hooggerys met die allerlekkerste sagte tjoklit room versiersuiker en afgerond met 'n blink kersie bo-op.
Ek het eers my vinger deur die sagte versiersuiker getrek en behaaglik daaraan geproe. Die proetjie het my rasend van lus gemaak en ek het groot happe begin vat.
Maar, hoe meer ek gehap het, hoe groter het die cupcake geword! Ek het soos 'n smulpaap aangehou eet en eet. Ek kon myself nie keer nie.
Later kon ek nie meer nie en dit het gevoel of die tjoklit cupcake in my keel vassit soos peanut butter aan mens se verhemelte klou. Dit het begin voel asof ek nie asem kry nie!
Ek het beangs geraak en hortend na my asem begin snak soos 'n vis op droeë grond. Ek het gevoel hoe my longe smag na suurstof en ek het begin "Nee! Nee!" skree terwyl ek voel hoe my asemteue al hoe korter word.
Met die laaste bietjie krag wat ek in my gehad het, het ek teen die cupcake begin beur en eindelik van my weggestoot.
Ek was so verlig dat ek plotseling uit my droom ontwaak het!
Die enigste probleem wat ek nou het is … my "Hou op snork" sponskussing het verdwyn!!
By pienkpantoffels • Posted in Algemeen,Die lewe	• Tagged cupcake
Met ons rit af Danabaai toe het ons in Victoria Wes oorgeslaap by 'Rest-a-while', ideaal vir net oorslaap. Kamers is netjies en skoon.
Ek was ook baie verbaas om te sien dat die Spar reeds vyfuur toemaak, dus, as jy daar wil oorslaap en 'n eetdingetjie koop, doen dit voor vyf.